منوج تیواری (سیاست دان)

منوج تیواری  (پیدائش 1 فروری 1971ء) ایک بھارتی سیاست دان، گلوکار، اداکار اور شمال مشرقی دہلی سے رکن پارلیمان ہیں۔ سنہ 2009ء میں منوج تیواری نے سماجوادی پارٹی سے گورکھپور کے لوک سبھا انتخابات میں حصہ لیا تھا لیکن یوگی آدتیہ ناتھ سے شکست کھائی۔ بعد ازاں 2014ء کے بھارت کے عام انتخابات میں بھارتیہ جنتا پارٹی سے حصہ لیا اور کامیابی حاصل کی۔ سنہ 2016ء میں انہیں دہلی کا بی جے پی صدر بنایا گیا۔ سنہ 2017ء میں جب بی جے پی نے دہلی کے بلدیاتی انتخابات میں شاندار فتح حاصل کی تو اس وقت منوج تیواری ہی اس کے صدر تھے۔ کبھی انہوں نے بگ باس کے مقابلہ میں بھی حصہ لیا تھا۔

ابتدائی زندگی 
یکم فروری 1971ء کو صوبہ اترپردیش کے ضلع وارانسی کے ایک مقام کبیر چورا میں منوج تیواری کی پیدائش ہوئی۔ وہ اپنے والدین چندردیو اور للیتا دیوی کی چھ اولادوں میں سے ایک ہیں۔ ان کا آبائی وطن صوبہ بہار کے کیمور ضلع کا ایک چھوٹے سا گاؤں اترولیا (अतरवलिया) ہے۔ انہوں نے بنارس ہندو یونیورسٹی سے اپنی M.P.Ed. کی ڈگری مکمل کی اور اپنی پیشہ ورانہ زندگی میں قدر رکھا۔

پیشہ ورانہ زندگی 
سینما میں جانے سے قبل منوج تیواری نے کچھ برس بھوجپوری فلمی صنعت میں بحیثیت گلوکار و اداکار گزارے۔ سنہ 2003ء میں انہیں سسر بڑا پیسا والا نامی فلم میں ایک کردار ملا اور یہ فلم بہت کامیاب رہی۔ عموماً یہ سمجھا جاتا ہے کہ اسی فلم کے بعد بھوجپوری فلمی صنعت دوبارہ ابھری۔ بعد ازاں منوج تیواری نے "داروغہ بابو آئی لو یو" اور "بندھن ٹوٹے نا" جیسی کامیاب فلموں میں بھی اداکاری کی۔

سنہ 2005ء میں بی بی سی نے خبر دی کہ تیواری اور روی کشن ابھرتے ہوئے بھوجپوری سینما کے عظیم ترین ستارے بن چکے ہیں اور اب تیواری ایک فلم کے تقریباً نوے ہزار ڈالر طلب کرتے ہیں۔ سنہ 2010ء میں تیواری نے بگ باس کے چوتھے سیزن میں حصہ لیا۔

انہوں نے گینگز آف واسع پور میں "جے ہو بہار کے لالہ جیے تو ہزار سالہ" کا نغمہ گایا تھا۔

سیاست 
سنہ 2009ء میں منوج تیواری نے گورکھپور سے سماجوادی پارٹی کے امیدوار کی حیثیت سے پندرہویں لوک سبھا انتخابات میں حصہ لیا۔ انہیں اختیار دیا گیا تھا کہ تین لوک سبھا حلقوں میں سے حسب مرضی کوئی ایک حلقہ پسند کر لیں۔ زی نیوز نے ان کا یہ بیان بھی نشر کیا تھا کہ وہ "سیاسی آدمی نہیں ہیں بس اترپردیش کے خطہ پوروانچل کی ترقی کے تئیں فکرمند ہیں۔" اس انتخاب میں انہیں یوگی آدتیہ ناتھ نے شکست دی۔

نومبر 2009ء میں شیو سینا پر رائے زنی کے بعد ان کے ممبئی کے گھر پر شرپسندوں نے حملہ کر دیا تھا لیکن تیواری نے الزامات کو مسترد کر دیا۔

جنوری 2011ء میں میڈ ڈے نے خبر دی کہ بی جے پی منوج تیواری کو پارٹی میں شمولیت کی دعوت دے سکتی ہے، کیونکہ ان کے ساتھ اشتراک عمل سے شمالی ہندوستانیوں میں پارٹی کو بھرپور انتخابی مدد ملے گی۔ لیکن منوج نے اس خبر کو جھٹلا دیا تھا۔ پھر وہ کچھ بی جے پی رہنماؤں کے ساتھ ایک تقریب میں نظر آئے جہاں انہوں نے پٹنہ کے بی جے پی رکن پارلیمان شتروگھن سنہا کی تعریف بھی کی۔

تیواری نے رام لیلا میدان کے احتجاج میں رام دیو کی بھوک ہڑتال کی حمایت کی اور انا ہزارے کی گرفتاری کے خلاف مظاہرہ بھی کیا۔

سنہ 2014ء کے بھارتی عام انتخابات میں انہیں شمال مشرقی دہلی سے بی جے پی کی ٹکٹ پر کامیابی ملی۔ یہاں انہوں نے عام آدمی پارٹی کے امیدوار آنند کمار کو 1,44,084 سے شکست دی تھی۔ بھارت کے عام انتخابات، 2019ء میں ایک بار پھر شمال مشرقی دہلی سے کانگریس کی امیدوار شیلا دکشت کو 3.63 لاکھ ووٹوں سے شکست دی۔

نجی زندگی 
منوج تیواری نے اپنی بیوی کو طلاق دے دی تھی۔ سنہ 2011ء میں وہ اور ان کی بیوی رانی شادی کے گیارہ برس بعد طلاق کی کارروائی مکمل کی اور علاحدہ ہو گئے۔ ان دونوں کی ایک بیٹی بھی ہے۔

حوالہ جات 

1971ء کی پیدائشیں
اکیسویں صدی کے بھارتی فلمی ہدایت کار
اکیسویں صدی کے بھارتی مرد اداکار
بقید حیات شخصیات
بگ باس کے شرکا
بنارس کی شخصیات
بھارت کے عام انتخابات2019ء میں جمہوری قومی اتحاد کے امیدوار
بھارت کے ٹیلی ویژن پیش کنندگان
بھارتی اداکار سیاست دان
بھارتی مرد فلمی گلوکار
بھوجپوری فلموں کے ہدایت کار
بھوجپوری مرد اداکار
بہار کے گلوکار
بہار کے مرد اداکار
دہلی سے بھارتیہ جنتا پارٹی کے سیاست دان
دہلی سے لوک سبھا کے ارکان
سترہویں لوک سبھا کے ارکان
سولہویں لوک سبھا کے اراکین
ضلع کیمور کی شخصیات
ہندی سنیما کے مرد اداکار
ضد ابہام صفحات
ویکی ڈیٹا سے مطابقت رکھنے والی مختصر تفصیل